b"\n_START_ARTICLE_\nPlenica\n_START_SECTION_\nZgodovina\n_START_PARAGRAPH_\nKdaj je \xc4\x8dlovek za\xc4\x8del povijati otroka v plenice, ni znano. Prve\xc2\xa0\xc2\xbbpleni\xc4\x8dke\xc2\xab\xc2\xa0so bile iz \xc5\xbeivalskih ko\xc5\xbe, listov svilnice in drugih razpolo\xc5\xbeljivih materialov. Redki zapisi o takem na\xc4\x8dinu povijanja so se ohranili iz \xc4\x8dasov Egip\xc4\x8danov, Aztekov in Rimljanov._NEWLINE_Trdno povijanje celega otroka v plenico in trakove iz lanu, bomba\xc5\xbea ali volne je v Evropi poznano \xc5\xbee od antike dalje, \xc5\xa1e danes pa ga prakticirajo v Indiji (zagovorniki joge)._NEWLINE_Inuiti so poleg prakticiranja\xc2\xa0\xc2\xbbdiaper free\xc2\xab\xc2\xa0(brez pleni\xc4\x8dk) otroke povijali v ko\xc5\xbee tjulnjev, v notranjost pa so polo\xc5\xbeili \xc5\xa1otni mah (precej smiselno \xe2\x80\x93 \xc5\xa1otni mah vsebuje antibakterijske snovi, je izlolator, hkrati pa vpije 3\xe2\x80\x934-krat toliko vode kot bomba\xc5\xbe. Inuitom je bil lahko dostopen material.) Podobno so po\xc4\x8deli Inki, ki so v pleni\xc4\x8dko iz ko\xc5\xbee zajca polo\xc5\xbeili posebno vrsto trave (sicer pa so prav tako kot Inuiti prakticirali\xc2\xa0\xc2\xbbdiaper free\xc2\xab). . Na toplej\xc5\xa1ih podro\xc4\x8djih so bili otroci brez obla\xc4\x8dil in pleni\xc4\x8dk._NEWLINE_Tudi na\xc5\xa1e babice pripovedujejo, da se \xc5\xa1e spomnijo povijanja celega otroka \xe2\x80\x93 z rokicami in nogicami ob telesu. Na kmetijah so vsi otroci, tako de\xc4\x8dki kot deklice, kmalu za tem, ko so shodili, nosili krilca. Tako so lahko opravljali potrebo kjerkoli, mame pa niso imele dela s previjanjem in pranjem plenic v mrzlem potoku. Kup\xc4\x8dek otro\xc5\xa1kega blata se je o\xc4\x8ditno izgubil med koko\xc5\xa1jimi, pasjimi in ma\xc4\x8djimi\xc2\xa0\xc2\xbbkup\xc4\x8dki\xc2\xab. Nehigiena jih pa\xc4\x8d ni pretirano skrbela._NEWLINE_V elizabetinskem \xc4\x8dasu je bilo zapovedano, da je treba otroku zamenjati pleni\xc4\x8dko vsakih nekaj dni._NEWLINE_V devetnajstem stoletju so otroke povijali v zlo\xc5\xbeene velike kvadratne krpe iz lanu ali bomba\xc5\xbea. Na mestu, kamor sodijo, so jih posku\xc5\xa1ali zadr\xc5\xbeati z varnostnimi zaponkami. Izraz\xc2\xa0\xc2\xbbdiaper\xc2\xab\xc2\xa0(am. plenica) je v za\xc4\x8detku pomenil kockasto tkano platno. Ker so plenice izdelovali iz platna, imenovanega\xc2\xa0\xc2\xbbdiaper\xc2\xab, so ta izraz za\xc4\x8deli uporabljati tudi za plenice._NEWLINE_Prva mno\xc5\xbei\xc4\x8dna proizvodnja pleni\xc4\x8dk se je za\xc4\x8dela v Ameriki leta 1887 (Maria Allen)._NEWLINE_Zaradi vla\xc5\xbenosti, preredkega previjanja in slabe higiene je bil pleni\xc4\x8dni izpu\xc5\xa1\xc4\x8daj prava nadloga, ki se je delno izbolj\xc5\xa1ala, ko se je ljudem (kot posledica odkritij Luisa Pasteurja) za\xc4\x8delo odkrivati znanje o bakterijah, virusih in glivicah. Pranje plenic v mrzlem potoku je zamenjalo prekuhavanje. \xc5\xa0e vedno pa so mokre pleni\xc4\x8dke premo\xc4\x8dile tudi obla\xc4\x8dila, posteljo, odejico, kar je materam nalagalo veliko dodatnega dela._NEWLINE_Pleni\xc4\x8dke so bile najpogosteje iz kvadratnega kosa blaga, ki se je na razli\xc4\x8dne na\xc4\x8dine sestavil v pleni\xc4\x8dko. Ve\xc4\x8dslojnost pomeni ve\xc4\x8djo vpojnost. Zlaganja pleni\xc4\x8dk so se nove mamice u\xc4\x8dile, tako kot dojenja, od novope\xc4\x8denih babic ali drugih \xc5\xbeensk v dru\xc5\xbeini (tet, sester\xe2\x80\xa6)._NEWLINE_Med drugo svetovno vojno so v Ameriki za\xc4\x8deli delovati\xc2\xa0\xc2\xbbpleni\xc4\x8dni servisi\xc2\xab\xc2\xa0(diaper services) \xe2\x80\x93 zaposlene mame so oddale umazane plenice, na dom pa so dobile oprane pleni\xc4\x8dke, pripravljene za ponovno uporabo._NEWLINE_Industrijska revolucija, emancipacija in enakopravnost \xc5\xbeensk, delo na kmetiji in/ali delo v industriji\xe2\x80\xa6 vse to je pri \xc5\xbeenskah vzbujalo slabo voljo \xe2\x80\x93 za\xc4\x8delo jim je primanjkovati \xc4\x8dasa za pranje in oskrbovanje plenic, poleg tega so domovi postali bolj \xc4\x8disti z ve\xc4\x8d nove opreme, ki jo je bilo treba za\xc5\xa1\xc4\x8dititi pred umazanijo._NEWLINE_Kaj je bil prvi za\xc4\x8detek pleni\xc4\x8dk za enkratno uporabo, je te\xc5\xbeko re\xc4\x8di, saj so se razvijale postopoma, korak za korakom, na razli\xc4\x8dnih koncih sveta (Evropa, Amerika). Prvi vpojni vlo\xc5\xbeek za enkratno uporabo je najbr\xc5\xbe nastal na \xc5\xa0vedskem (1942, Paulistrom). Izdelan je bil iz nebeljene mo\xc4\x8dno zgubane celuloze, saj je bil bomba\xc5\xbe ljudem te\xc5\xbeko dostopen, ker so ga v velikih koli\xc4\x8dinah uporabljali v vojne namene._NEWLINE_Leta 1947 je Marion Donovan patentirala svoj izum \xe2\x80\x93 prve za vodo nepropustne hla\xc4\x8dke, ki jih je izdelala iz zavese za tu\xc5\xa1 kabino. Uporabljale so se v kombinaciji z navadno bomba\xc5\xbeno pleni\xc4\x8dko. Kmalu jim je dodala \xc5\xa1e pritiska\xc4\x8de (namesto varnostnih zaponk, ki so bile neprijetne tako mamicam kot mal\xc4\x8dkom), pozneje pa se je domislila kombinacije s celulozo. V svoji zagnanosti je obiskala \xc5\xa1tevilna podjetja, ki so se ukvarjala s papirjem, a v pleni\xc4\x8dkah za enkratno uporabo ni nih\xc4\x8de videl potenciala, zato je zamisel oble\xc5\xbeala kar lepo obdobje, dokler je ni Victor Mills dodelal in za\xc4\x8dela se je proizvonja prvih Pampers pleni\xc4\x8dk. A kot \xc5\xbee re\xc4\x8deno, Donovanova ni bila edina, ki se je ukvarjala s pleni\xc4\x8dkami. Leta 1947 je George M. Schroder (ZDA), raziskovalec tekstila, pristopil k podjetju Henry Frede & Co, kjer so izdelali prvo pleni\xc4\x8dko iz umetnih materialov. Istega leta je Valerie Hunter Gordon, angle\xc5\xa1ka mama, izdelala dvodelne plen\xc4\x8dike za enkratno uporabo, ki so olaj\xc5\xa1ale potovanje otrok v letalu._NEWLINE_Pleni\xc4\x8dke za enkratno uporabo so \xc5\xa1e dolgo pomenile presti\xc5\xbe. Bile so drage in le redki so si jih lahko privo\xc5\xa1\xc4\x8dili. Proizvodnja je cvetela, cene so se ni\xc5\xbeale, postale so bolj dostopne. \xc5\xa0e vedno so si \xc5\xa1tevilni star\xc5\xa1i lahko privo\xc5\xa1\xc4\x8dili pleni\xc4\x8dke za enkratno uporabo le za posebne prilo\xc5\xbenosti \xe2\x80\x93 izlete, obiske, obiske pri zdravniku. Vendar pa je proizvodnja cvetela. Proizvedli so vedno ve\xc4\x8dje koli\xc4\x8dine pleni\xc4\x8dk, kar je precej zni\xc5\xbealo ceno. Bolj ko so bile dostopne, bolj so bile \xc5\xbeene navdu\xc5\xa1ene. Nove pleni\xc4\x8dke so pomenile bistveno manj dela. Razvoj pleni\xc4\x8dk cveti \xc5\xa1e danes.\xc2\xa0\xc2\xbbZaveso tu\xc5\xa1 kabine\xc2\xab\xc2\xa0so nadomestili tanj\xc5\xa1i materiali, ve\xc4\x8dplastnost celuloze je nadomestila me\xc5\xa1anica celuloze z natrijevim poliakrilatom, ki vpije lastni te\xc5\xbei 600-kratni volumen teko\xc4\x8dine in daje\xc2\xa0\xc2\xbbob\xc4\x8dutek suhosti\xc2\xab._NEWLINE_Zgodba je prelepa, da bi bila popolna, kakor se zdi._NEWLINE_\xc5\xa0tevilne mame so precej dvomile o umetnih materialih, a kljub vsemu so si \xc5\xbeelele hitrej\xc5\xa1ega dela s pleni\xc4\x8dkami \xe2\x80\x93 \xc4\x8dim manj pranja, likanja, zlaganja._NEWLINE_V zgodnjih devetdesetih letih se je na ra\xc4\x8dun okoljskega osve\xc5\xa1\xc4\x8danja pove\xc4\x8dalo zavedanje o onesna\xc5\xbeevanju narave z odpadki, podnebnih spremembah, onesna\xc5\xbeenosti vode\xe2\x80\xa6 zato se je za\xc4\x8dela velika vrnitev pralnih pleni\xc4\x8dk. Prve krojene pralne pleni\xc4\x8dke naj bi izdelali v podjetju Motherease, ki so za\xc4\x8deli prodajati prakti\xc4\x8dne pleni\xc4\x8dke najprej po Kanadi, potem pa \xc5\xa1e po celotni Ameriki. Ker propaganda za ponovno pranje pleni\xc4\x8dk in osve\xc5\xa1\xc4\x8danje o onesna\xc5\xbeenosti v Kanadi traja precej dlje kot po drugih dr\xc5\xbeavah, so na tem podro\xc4\x8dju mo\xc4\x8dno napredovali. Izra\xc4\x8dunali so, da predstavljajo pleni\xc4\x8dke za enkratno uporabo 2\xc2\xa0% trdnih odpadkov. \xc5\xa0tevilne dru\xc5\xbeine uporabljajo pralne pleni\xc4\x8dke, za nakup pa prejmejo tudi subvencije. S subvencijami pomagajo k nakupu pralnih pleni\xc4\x8dk tudi v drugih dr\xc5\xbeavah: Avstriji, Francij, Angliji \xe2\x80\xa6 Subvencioniranje je razli\xc4\x8dno \xe2\x80\x93 na dr\xc5\xbeavni, regijski ali ob\xc4\x8dinski ravni. V Angliji odvr\xc5\xbeejo 8 milijonov plenic dnevno, zato poleg subvencije ponujajo tudi pralne servise za dodatno udobje, ker mamice nimajo \xc4\x8dasa. V Italiji dobijo star\xc5\xa1i ob rojstvu bon za nakup pralnih plenic, ob\xc4\x8dine pa tudi dejavno spodbujajo uporabo le-teh. \xe2\x80\xa6 in \xc5\xa1e bi lahko na\xc5\xa1tevali.\n_START_SECTION_\nStro\xc5\xa1ki\n_START_PARAGRAPH_\n\xc4\x8ce primerjamo stro\xc5\xa1ke v dveh letih in pol, kolikor je povpre\xc4\x8dna starost, pri kateri otroci za\xc4\x8dnejo hoditi na kahlico, je razlika precej\xc5\xa1nja. Sprotno nakupovanje plenic za enkratno uporabo pomeni skoraj \xc5\xa1tirikrat ve\xc4\x8dji stro\xc5\xa1ek od nakupa pralnih pleni\xc4\x8dk (odvisno od blagovne znamke enih in drugih pleni\xc4\x8dk).\n_START_SECTION_\nV Sloveniji\n_START_PARAGRAPH_\nV Sloveniji so za\xc4\x8deli izklju\xc4\x8dno uporabljati plenice za enkratno uporabo konec osemdesetih let. V tujini izvajajo dolgotrajne \xc5\xa1tudije o plenicah na podro\xc4\x8dju varovanja okolja ter zdravja otrok, pri nas pa \xc5\xbeal ni izvedena nobena raziskava na tem podro\xc4\x8dju. Leta 2001 sta dve slovenski podjetji za\xc4\x8deli izdelovati krojene pralne pleni\xc4\x8dke (Racman in \xc5\xa0torklja). Ozave\xc5\xa1\xc4\x8denost prebivalstva se le po\xc4\x8dasi pove\xc4\x8duje, saj ni nikakr\xc5\xa1nih dr\xc5\xbeavnih ali regijskih programov za spodbujanje uporabe pralnih pleni\xc4\x8dk, kaj \xc5\xa1ele subvencij. V zadnjem letu se je mo\xc4\x8dno pove\xc4\x8dala ponudba tujih proizvajalcev pralnih plenic, vendar je najve\xc4\x8dji dele\xc5\xbe prodanih pleni\xc4\x8dk, proizvedenih doma. Tako kot se je za pleni\xc4\x8dke za enkratno uporabo poslovenil izraz\xc2\xa0\xc2\xbbpamperske\xc2\xab, se je za pralne pleni\xc4\x8dke pogovorno za\xc4\x8del uporabljati izraz\xc2\xa0\xc2\xbbracmanke\xc2\xab._NEWLINE__NEWLINE_Danes ve\xc4\x8dina mamic za svoje dojen\xc4\x8dke uporablja pleni\xc4\x8dke za enkratno uporabo. En otrok tako v \xc4\x8dasu, ko se privadi na kahlico, porabi 5000 do 6000 pleni\xc4\x8dk, za kar podrejo 4,5 drevesa (celulozno polnilo), za umetne materiale pa porabijo ogromne koli\xc4\x8dine nafte, vode in energije. En otrok tako\xc2\xa0\xc2\xbbproizvede\xc2\xab\xc2\xa01,5\xe2\x80\x932 toni odpadkov. Ker so pleni\xc4\x8dke v veliki meri iz umetnih materialov, je \xc4\x8das razpadanja glede na dobo \xc4\x8dlove\xc5\xa1kega \xc5\xbeivljenja izredno dolg \xe2\x80\x93 500 let, nekateri materiali pa se nikoli dokon\xc4\x8dno ne razgradijo._NEWLINE_Narave pa izdelava pleni\xc4\x8dk za enkratno uporabo ne obremenjuje le s smetmi, temve\xc4\x8d tudi z ostalim: \xc5\xa1tevilnimi kemi\xc4\x8dnimi snovmi, ki nastajajo med izdelavo pleni\xc4\x8dk, in tistimi, ki jih dodajajo: za ve\xc4\x8djo vpojnost, proti glivicam, losijone in kreme, za kazalnik, koliko teko\xc4\x8dine je v pleni\xc4\x8dki (ker na otip deluje suha), barve\xe2\x80\xa6 Poleg tega pa ve\xc4\x8dina star\xc5\xa1ev blato zavije v pleni\xc4\x8dko, (namesto da bi ga vrgli v strani\xc5\xa1\xc4\x8de). Tako pristane na deponijah, kjer razgradnja \xc4\x8dlove\xc5\xa1kega blata ni zadostna (kot npr. v greznicah) in lahko pride do onesna\xc5\xbeenja podtalnice, oku\xc5\xbebe pa lahko raznosijo tudi \xc5\xbeu\xc5\xbeelke._NEWLINE_Tudi pralne pleni\xc4\x8dke bistveno bolj onesna\xc5\xbeujejo okolje, kot so ga, dokler so matere prale na potokih, saj za pranje uporabljamo pralni pra\xc5\xa1ek, vodo in elektri\xc4\x8dno energijo. Bomba\xc5\xbe, ki je pridelan na konvencionalen na\xc4\x8din, velja za drugo najmo\xc4\x8dneje \xc5\xa1kropljeno rastlino na svetu. Za enega otroka je potrebnih 15\xe2\x80\x9320 pralnih plenic (\xc4\x8de imajo nastavljivo velikost, sicer ve\xc4\x8d). Onesna\xc5\xbeenje pa lahko uporabniki mo\xc4\x8dno zmanj\xc5\xa1ajo s pranjem na ni\xc5\xbeji temperaturi, su\xc5\xa1enjem na vrvi, izbiro pleni\xc4\x8dk iz sonaravno pridelanega bomba\xc5\xbea ali bambusa, izbiro bolj okolju prijaznih sredstev za pranje._NEWLINE_Dilemam o tem, katere pleni\xc4\x8dke so bolj\xc5\xa1e, udobnej\xc5\xa1e, bolj zdrave, enostavnj\xc5\xa1e\xe2\x80\xa6 ni konca. Izvedene so bile \xc5\xbee \xc5\xa1tevilne raziskave. Medtem, ko je raziskava Tehni\xc5\xa1ke univerze v Gradcu leta 1997 pokazala, da pleni\xc4\x8dke za enkratno uporabo obremenijo naravo 2,5-krat bolj kot pralne pleni\xc4\x8dke, rezultati raziskave, izvedene leta 2008 v Veliki Britaniji, dokazujejo, da razlike med pleni\xc4\x8dkami za enkratno uporabo in pralnimi pleni\xc4\x8dkami sploh ni! (Dejstvo pa je, da so bile v to raziskavo vklju\xc4\x8dene le pleni\xc4\x8dke iz konvencionalno pridelanega bomba\xc5\xbea in so domnevali, da se uporablja predpisana koli\xc4\x8dina pralnega pra\xc5\xa1ka, meh\xc4\x8dalec, posebno sredstvo za izplakovanje plenic (ki v Sloveniji sploh ni na voljo), da se su\xc5\xa1ijo v su\xc5\xa1ilnem stroju\xe2\x80\xa6)\n_START_SECTION_\nTe\xc5\xbeave\xe2\x80\xa6\n_START_PARAGRAPH_\nLeta 1959 je bil v reviji Journal of Paediatrics objavljen \xc4\x8dlanek, v katerem so navajali, da se pleni\xc4\x8dni izpu\xc5\xa1\xc4\x8daj pojavlja pri 7,1\xc2\xa0% otrok (Tanino, 1959). Podobna \xc5\xa1tudija je bila izvedena tudi leta 1980, ko so pleni\xc4\x8dni izpu\xc5\xa1\xc4\x8daj, vsaj enkrat v obdobju 8 tednov, zasledili pri 63\xc2\xa0% otrok. Oboje velja za podro\xc4\x8dje Kanade, kjer so bile leta 1980 pleni\xc4\x8dke za enkratno uporabo \xc5\xbee v ve\xc4\x8dinski uporabi. V Sloveniji pa ocenjujejo, da se je pojavnost pleni\xc4\x8dnega izpu\xc5\xa1\xc4\x8daja z uporabo pleni\xc4\x8dk za enkratno uporabo celo zmanj\xc5\xa1ala, vendar ne obstaja nobena podobna raziskava. Razlogi za pove\xc4\x8dano/zmanj\xc5\xa1ano pojavnost pleni\xc4\x8dnega izpu\xc5\xa1\xc4\x8daja lahko najdemo v oskrbi (pogostost previjanja, kakovost pranja), sestavi pleni\xc4\x8dk za enkratno uporabo, pralnih pra\xc5\xa1kih ipd. Danes pa je dokazano, da pleni\xc4\x8dni izpu\xc5\xa1\xc4\x8daj povzro\xc4\x8da tudi natrijev poliakrilat, ki ga dodajajo v polnilo plenic za enkratno uporabo, da bi z njim dosegli \xc4\x8dimve\xc4\x8djo vpojnost. Natrijev poliakrilat je prah, ki v stiku s teko\xc4\x8dino \xc5\xbeelira in zadr\xc5\xbei lastni te\xc5\xbei 300-kratno koli\xc4\x8dino vode. Je tisti\xc2\xa0\xc2\xbbtrik\xc2\xab, zaradi katerega je\xc2\xa0\xc2\xbbotrokova ritka vedno suha\xc2\xab. Na\xc4\x8deloma ne velja za strupeno snov, vendar pa lahko povzro\xc4\x8di tudi smrt dojen\xc4\x8dka, \xc4\x8de bi ga zau\xc5\xbeil \xc5\xbee 5 g (otrok v hipu dehidrira). Natrijev poliakrilat lahko izzove alergi\xc4\x8dne reakcije \xc5\xbee, \xc4\x8de ga vdihujemo. Zaradi vezave vlage izsu\xc5\xa1uje ko\xc5\xbeo na ritki. Kristal\xc4\x8dki lahko zaidejo v urinarni trakt, kjer lahko povzro\xc4\x8dijo huj\xc5\xa1o oku\xc5\xbebo se\xc4\x8dil. FDA ga je prepovedal uporabljati v tamponih, ker je eden izmed mo\xc5\xbenih povzro\xc4\x8diteljev toksi\xc4\x8dnega \xc5\xa1oka. Leta 1987 je bil v Sunday Democrat and Chronicle objavljen \xc4\x8dlanek o takrat novih pleni\xc4\x8dkah Pampers Ultra, v katerih naj bi bil gel, ki je povzro\xc4\x8dal dra\xc5\xbeenje ko\xc5\xbee, krvavitve podpleni\xc4\x8dnega predela, vro\xc4\x8dino in bruhanje pri dojen\xc4\x8dkih. Zaposleni v podjetju Pampers pa naj bi imeli te\xc5\xbeave s kroni\xc4\x8dno utrujenostjo, te\xc5\xbeavami s spolnimi organi, upo\xc4\x8dasnjenim celjenjem ran in izgubo te\xc5\xbee. ( http://www.healthydiapers.com/hs.html)_NEWLINE_Plenice razku\xc5\xbeijo in dose\xc5\xbeejo belo barvo s pomo\xc4\x8djo klora. Pri postopkih dela s klorom ostane v pleni\xc4\x8dkah stranski produkt dioksin. Dioksin je izredno strupena rakotvorna snov, ki nima minimalnih dovoljenih koli\xc4\x8din. Najdemo ga tako v pleni\xc4\x8dkah za enkratno uporabo kot pralnih pleni\xc4\x8dkah, kadar so le-te iz konvencionalno pridelanega in obdelanega bomba\xc5\xbea, vendar je v slednjih \xc5\xa1tirikrat manj\xc5\xa1a koli\xc4\x8dina kot v plenicah za enkratno uporabo. V nebeljenih in sonaravno pridelanih materialih dioksina kot stranskega produkta beljejna ne najdemo._NEWLINE_Maja 2000 je Greenpeace objavil raziskavo (http://archive.greenpeace.org/pressreleases/toxics/2000may152.html), v kateri so potrdili vsebnost strupenega pesticida TBT v pleni\xc4\x8dkah: podjetja Procter & Gamble\xc2\xa0\xc2\xbbPampers Baby Dry Mini\xc2\xab\xc2\xa0in\xc2\xa0\xc2\xbbBaby Dry\xc2\xab, v pleni\xc4\x8dkah podjetja Paul Hartmann\xc2\xa0\xc2\xbbFixies Ultra Dry\xc2\xab\xc2\xa0ter v LedysanSpa's\xc2\xa0\xc2\xbbUnited Colours of Benetton Junior unisex\xc2\xab. TBT je pesticid, ki ga sicer uporabljajo za \xc5\xa1kropljenje polj, kjer je njegova uporaba mo\xc4\x8dno omejena, saj je hud hormonski motilec imunskega sistema. Greenpeace je zaheval prepoved dodajanja TBT, vendar podatkov o tem, ali se je to dejansko kon\xc4\x8dalo, ni zaslediti._NEWLINE_Nove plenice za enkratno uporabo so pogosto odi\xc5\xa1avljene ali prepojene z losijoni. V teh umetnih di\xc5\xa1avah pa so prisotni ftalati.\xc2\xa0\xc2\xbbRaziskave razli\xc4\x8dnih raziskovalcev potrjujejo njihov \xc5\xa1kodljiv vpliv na mo\xc5\xa1ke reproduktivne organe (ftalati so hormonski motilci). Povzro\xc4\x8dajo vrsto prirojenih napak pri de\xc4\x8dkih in dosmrtno motnjo delovanja reproduktivnih organov (prizadenejo mo\xc5\xa1ki reproduktivni sistem): od nizkega \xc5\xa1tevila spermijev do resnih okvar spolovil, ki lahko vodijo tudi v razvoj raka._NEWLINE_Izpostavljenost ftalatom dokazano moti delovanje \xc5\xa1tevilnih hormonov od reproduktivnih \xe2\x80\x93 testosterona, luteinizirajo\xc4\x8dega hormona, folikle stimulirajo\xc4\x8dega hormona \xe2\x80\x93 pa do \xc5\xa1\xc4\x8ditni\xc4\x8dnih. Na\xc5\xa1teto potrjuje dejstvo, da so hormonski motilci, njihov \xc5\xa1kodljiv vpliv pa se raz\xc5\xa1iri na \xc5\xa1\xc4\x8ditnico in imunski sistem. S sistemskim kumulativnim zastrupljanjem po\xc5\xa1kodujejo \xc5\xa1e mo\xc5\xbegane in \xc5\xbeiv\xc4\x8dni sistem, povzro\xc4\x8dajo pa tudi pojav alergij._NEWLINE_Najbolj ranljive skupine za u\xc4\x8dinke ftalatov so nose\xc4\x8dnice in dojen\xc4\x8dki mo\xc5\xa1kega spola. \xc5\xa0kodljiv vpliv na ti rizi\xc4\x8dni skupini so potrdile \xc5\xa1tevilne raziskave (Adibi, 2008; Sathyanarayana, 2008\xe2\x80\xa6). Ftalati naj bi se na plod prena\xc5\xa1ali tudi prek posteljice, na dojen\xc4\x8dka pa z materinim mlekom. \xc5\xa0e ve\xc4\x8d ga lahko dobijo prek plasti\xc4\x8dnih stekleni\xc4\x8dk, s katerimi jih hranimo, s kozmetiko za mal\xc4\x8dke in z igra\xc4\x8dami slab\xc5\xa1e kakovosti.\xc2\xab(Vir: http://www.zazdravje.net/aktualno.asp?novica=239)_NEWLINE_Ena izmed medijsko najbolj razvpitih slabosti plenic za enkratno uporabo pa je tudi pregrevanje podpleni\xc4\x8dnega predela, ki lahko privede do delne ali popolne okvare ohlajevalnega mehanizma mod, ki je klju\xc4\x8dnega pomena za normalno spermatogenezo (tvorbo spermijev). Da je temperatura v plenicah za enkratno uporabo vi\xc5\xa1ja od temperature podpleni\xc4\x8dnega predela v bomba\xc5\xbenih pleni\xc4\x8dkah, dokazuje raziskava iz leta 2000, katere izsledki so bili objavljeni v Archives of Disease in Childhood 2000. Raziskovalci (Partsch, Aukamp, Sippell) so se lotili raziskovanja zaradi vse \xc5\xa1tevil\xc4\x8dnej\xc5\xa1ih poro\xc4\x8dil o mo\xc4\x8dnem pove\xc4\x8danju te\xc5\xbeav z reproduktivnostjo v zadnjih dveh desetletjih, pove\xc4\x8danem \xc5\xa1tevilu raka na modih, precej zmanj\xc5\xa1anem \xc5\xa1tevilu spermijev v semenski teko\xc4\x8dini\xe2\x80\xa6 Obstajajo \xc5\xa1tevilni razlogi za omenjene te\xc5\xbeave (pove\xc4\x8dano \xc5\xa1tevilo hormonov v okolju (zaradi \xc5\xa1kropiv (fertilizatorji na osnovi hormonov), tudi zaradi kontracepcije), sprememba na\xc4\x8dina \xc5\xbeivljenja, oprijeta obla\xc4\x8dila, savnanje\xe2\x80\xa6), a tudi uporaba plenic za enkratno uporabo ni zanemarljiva, saj so raziskovalci dokazali, da je temperatura mod, \xc4\x8de je fantek povit v slednje plenice za 1,6 \xc2\xb0C vi\xc5\xa1ja, kot \xc4\x8de je povit v bomba\xc5\xbene. Poleg tega je tudi za 0,8 \xc2\xb0C vi\xc5\xa1ja, kot je normalna temperatura mod odraslega mo\xc5\xa1kega (podatek, koliko je normalna T dojen\xc4\x8dka, ni znan)."